इस पूरे प्रकरण में अमर सिंह को किंगमेकर कहना कुछ गलत नहीं होगा जिन्होंने अपने राजनीतिक अंकगणित से सपा को तोड़ दिया है। राजनीतिक गलियारों में अमर सिंह को पॉवर ब्रोकर माना जाता है जिनकी राजनीति, बॉलीवुड और व्यापार क्षेत्र में मजबूत पकड़ है। वो सत्ता के गलियारों में सबसे चतुर लोगों में से एक माने जातें हैं जो कभी भी बाजी पलटने का हुनर रखते हैं। उन्होंने कई बार ऐसा किया भी है। सपा में शुरू हुए कलह के पीछे भी अमर सिंह को ही माना जाता है। अखिलेश यादव ने अपने बयान में कई बार पारिवारिक कलह के पीछे सीधे अमर सिंह का नाम लिया था। अखिलेश ने कहा था कि अमर सिंह की एक पार्टी के बाद से पारिवारिक कलह शुरू हुआ था। सपा में आई दरार ने आज सपा को दो टुकड़ों में बांट दिया है। इससे पहले भी अमर सिंह ने अपने राजनीतिक समीकरण से आजम खान के कद को समाजवादी पार्टी में घटा दिया था। सपा से मिली उपेक्षा और अपमान से नाराज अमर सिंह ने ही सपा को तोड़ने की योजना बनाई थी जिससे अखिलेश यादव कमजोर पड़ जायें। अमर सिंह अपनी योजना में कामयाब भी हो गये और शिवपाल को सपा से अलग कर दिया। अगर अखिलेश यादव ने अपने पार्टी के नेताओं की कद्र की होती तो शायद उन्हें आज ये दिन नहीं देखना पड़ता